Document ID: 32014D0826

SKLEP SVETA
z dne 10. novembra 2014
o stališču, ki se sprejme v imenu Evropske unije na 94. zasedanju Odbora za pomorsko varnost Mednarodne pomorske organizacije v zvezi s sprejetjem sprememb Kodeksa o okrepljenem programu inšpekcij iz leta 2011
(2014/826/EU)
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti členov 100(2) in 218(9) Pogodbe,
ob upoštevanju predloga Evropske komisije,
ob upoštevanju naslednjega:
(1)
Ukrepanje Evropske unije v sektorju pomorskega prometa bi moralo biti namenjeno izboljšanju varnosti v pomorskem prometu.
(2)
Odbor IMO za pomorsko varnost je na 93. zasedanju odobril spremembe Kodeksa o okrepljenem programu inšpekcij iz leta 2011. Navedene spremembe bodo predvidoma sprejete na 94. zasedanju Odbora za pomorsko varnost, ki bo potekalo novembra 2014.
(3)
Spremembe usklajujejo Kodeks o okrepljenem programu inšpekcij iz leta 2011 s praksami klasifikacijskih zavodov in omogočajo ladijski posadki, da v določenih pogojih opravi hidrostatični preskus rezervoarjev za tovor pod vodstvom poveljnika ladje, namesto da bi takšen preskus opravila ob prisotnosti nadzornika.
(4)
Člena 5 in 6 Uredbe (EU) št. 530/2012 Evropskega parlamenta in Sveta (1) uvajata obvezno uporabo programa ocene stanja, ki ga je razvila IMO. Program ocene stanja je dopolnjen s Kodeksom o okrepljenem programu inšpekcij iz leta 2011, ki ga je IMO sprejel z Resolucijo A.1049(27). Del B Priloge B Kodeksa o okrepljenem programu inšpekcij iz leta 2011 se nanaša na inšpekcije med pregledi tankerjev, ki nimajo dvojnega trupa, ter določa, kako naj se okrepljena ocena izvaja. Zaradi tega se bodo za tankerje z enojnim dnom, ki so starejši od 15 let, samodejno uporabljale vse spremembe Kodeksa o okrepljenem programu inšpekcij iz leta 2011 na podlagi Uredbe (EU) št. 530/2012.
(5)
Unija ni niti članica IMO niti pogodbenica zadevnih konvencij in kodeksov. Zato je nujno, da Svet pooblasti države članice, da izrazijo stališče Unije in privolitev, da jih spremembe Kodeksa o okrepljenem programu inšpekcij iz leta 2011 zavezujejo -
SPREJEL NASLEDNJI SKLEP:
Člen 1
1. Stališče Unije na 94. zasedanju Odbora IMO za pomorsko varnost je, da se strinja s sprejetjem sprememb Kodeksa o okrepljenem programu inšpekcij iz leta 2011, določenih v delu B Priloge B Priloge 22 k dokumentu IMO MSC 93/22/Add.3, za namene iz členov 5 in 6 Uredbe (EU) št. 530/2012.
2. Stališče Unije iz odstavka 1 izrazijo države članice, ki so članice IMO, pri čemer delujejo skupaj v interesu Unije.
3. O uradnih in manjših spremembah tega stališča se lahko dogovorijo brez zahteve po spremembi navedenega stališča.
Člen 2
Države članice so pooblaščene, da izrazijo privolitev, da jih v interesu Unije zavezujejo spremembe iz člena 1(1).
Člen 3
Ta sklep je naslovljen na države članice.
V Bruslju, 10. novembra 2014

Labels: 13
8
1